Jonas Dahl (SF), 2013-05-21:
Jeg beklager.
Jeg havde ikke set, at den radikale ordfører ikke var der – og nu kommer han så gående der.
Jeg vil egentlig gerne indledningsvis takke Enhedslisten for at have rejst den her debat.
Det er jo en debat, som er central og vigtig, og derfor er det også vigtigt, at vi får taget hul på den på den rigtige måde.
Det skal der selvfølgelig sættes ind over for.
I SF er vi optaget af at tage den her problemstilling alvorligt, og det er sådan set baggrunden for, at vi fra regeringens side som helhed gang på gang med de to sidste finanslove har adresseret problemet med social dumping i forbindelse med cabotagekørsel og jo netop også har taget fat på diskussionen om bødestørrelser, som den socialdemokratiske ordfører rejste for et kort øjeblik siden.
Så der er jo faktisk taget en række initiativer for netop at adressere problemstillingen.
Vi skal gøre, hvad vi kan for at undgå den unfair konkurrence fra andre medlemslande i forhold til dårlige løn- og arbejdsvilkår.
Derfor er det glædeligt – synes jeg – at vi nu ikke bare har fået hævet bøderne, men også givet politiet nogle bedre muligheder for at håndhæve reglerne, og senest nu i dag er Cabotageudvalget kommet med en rapport, som netop foreslår en lang række nye tiltag, som kan dæmme op for ulovlig cabotagekørsel i Danmark.
Det drejer sig bl.a., som flere også var inde på tidligere i debatten, om, hvordan vi laver nogle begrænsninger på det, der hedder tom kørsel, altså det, at man bare kører rundt med en palle i containeren og på den måde krydser grænsen ved Padborg, og hvad sker der så?
Det er noget af det, der har været muligt under de gældende regler, og fra regeringens side siger vi nu: Lad os dog se på det.
Kan der gøres noget for at stramme lidt op, således at man undgår den tomkørsel, og kan vi ikke se på, om vi kan hæve bøderne endnu en gang?
Spørgsmålet er selvfølgelig også, hvordan vi styrker politiets muligheder for at skærpe kontrollen yderligere.
Samtidig mener jeg, det er vigtigt, at vi også får slået fast, at der skal være bedre information og statistik på området, så vi kan handle på det rigtige grundlag, så vi kan agere ikke bare i dansk regi, men absolut også i EU-regi, for det er et europæisk anliggende og ikke alene en dansk problemstilling.
Jeg ser ikke løsningen som værende det, som Enhedslisten i dag foreslår, og dermed siger jeg også, at vi fra SF's side ikke kan støtte forslaget.
Det afhjælper ikke problemet at udskyde det med et midlertidigt forbud.
Det er ikke alene et nationalt anliggende.
Det er ikke kun et selvstændigt dansk problem.
Det er et problem, som også franske vognmænd render ind i.
Det kan man jo bare se, hvis man følger dagspressen, og netop derfor er vi nødt til at adressere hele diskussionen på europæisk niveau.
Derfor tror jeg, at det er afgørende, at vi ikke bare går til Kommissionen med en løsning, der er kortsigtet.
Det her skal adresseres på langt sigt.
Spørgsmålet er også, om vi skal have et decideret chaufførdirektiv, således at vi får adresseret problemerne på et fælles europæisk niveau, og spørgsmålet er også, om det ikke skal ske i fællesskab sammen med transportbranchen, for der er faktisk mange transportvirksomheder, som netop gør opmærksom på, at der er nogle fordele i at få nogle fælles europæiske løsninger.
Men hvis vi kun løser tingene på nationalt niveau, må vi holde fast i, at så kan der opstå begrænsninger også for danske virksomheder, som på den måde bliver hindret i at agere i forhold til cabotagekørsel andre steder i EU.
Derfor er det oplagt, at vi rejser sagen på europæisk niveau i EU.
Det var jo også det, som ministeren var inde på indledningsvis.
Jeg synes, vi har fået utrolig godt afsæt med den cabotagerapport, der er kommet her i dag, og hvis vi nu i forhold til en finske model, såfremt den finske model er holdbar, kan starte med at udfordre de allerede eksisterende forordninger, så er det jo et skridt på vejen.
Og så må vi selvfølgelig se på, om vi ikke på længere sigt kan rejse problemstillingen på fælles europæisk niveau ved at folde det ud i forhold til et chaufførdirektiv, og således få adresseret hele problemstillingen inden for EU's grænse og måske endda lave et decideret direktiv, som kan gælde for alle europæiske lande.
Det tror jeg sådan set også at den rumænske eller lettiske chauffør er interesseret i.
Det her handler jo også om de arbejdsforhold, vi byder de desværre mange chauffører, som overnatter på danske rastepladser, de – synes jeg – kummerlige og umenneskelige forhold, man lever under, når man uge efter uge og måned efter måned bor i sin lastvogn uden at se sin familie.
Derfor handler det også om, om vi ikke kan løfte diskussionen op fra bare at være et nationalt dansk anliggende til at være et fælles europæisk anliggende.
Så på den baggrund skal jeg sige tak, fordi Enhedslisten har rejst debatten, men fra SF's side kan vi ikke støtte forslaget.